Jana Šlesarová

Názov príspevku: **Bola som prezidentkou**

„Dobré ráááno. Je štvrtok a o pár minút osem hodín ráno a celé Slovensko vstáva, zahráme si niečo pre krajšie ráno. Nech sa páči, toto je pieseň If I ..“ A viac som nepočula. Otvorila som oči a videla strop. Iný strop, zvláštne. Pretrela som si oči, ale strop sa nezmenil tak, ako som očakávala.

„Dobré ránko, slečna. Mrzí ma to, ale musíte vstávať, dnes máte toho na programe veľmi veľa. O desiatej máte byť na charite pre deti s postihnutím a už o jedenástej máte spoločný obed s premiérom, o druhej skúška šiat a už o tretej podpisujete nejaký nový zákon. Vo vašom rozvrhu vidím ešte pedikúru o pol šiestej a tlačovku o ôsmej. Teraz tu už máte trénera, takže rýchlo na raňajky, obliecť nové kraťasky a šup, šup, šup..vstávať a cvičiť!“

Nechápavo som sa pozrela na ženu, ktorá ma pred šestnástimi rokmi porodila. No o chvíľku som prestala chápať ešte viac. Kde som to? Čo je toto za miestnosť? No už som sa nemala koho spýtať, pretože moja mama odišla. Bez bozku, bez objatia , bez rozlúčky. Slzy sa mi tlačili do očí. Vedľa mojej kráľovskej postele bol stolík z bieleho dreva a na ňom hodiny , ktoré ukazovali čas 23:52:40. Tieto hodiny však nešli ako iné, ony čas odrátavali! Hodiny, ktoré odrátavajú čas? Čo sa to so svetom deje? Na chvíľku som sa zastavila a premýšľala som. V hlave sa mi pomaly začali prehrávať spomienky na to, čo sa stalo pred pár minútami. Obrovská, prepychová izba, v ktorej som sa zobudila, čudesný rozhovor s mamou a hodiny, ktoré odrátavajú čas. Nebola som práve najbystrejšia, no na niečo som prišla. Som prezidentom. Dnes mám skúšku šiat, obed s premiérom, podpisujem zákony a budem na charite. Mám osobného trénera a...

„Meškáte, mademoiselle. Tak som vám raňajky priniesol do postele. Nech sa páči. Bon appétit,“povedal pán s vtipným francúzskym prízvukom

Usmiala som sa a hodila na posteľ:“ „Takže mám aj vlastného francúzskeho kuchára! Dnešok nemôže byť lepší!“

Pán Bernardi - ako som zistila podľa menovky - sa na mňa šokovane pozrel, a tak som sa snažila situáciu zachrániť mojou mizernou francúzštinou. So smiechom som povedala: „ Merci. Je t'aime. “ Odišiel, nevadí.

Po rannom tréningu ma už v mojej izbe čakala kozmetička a slečna v purpurovej bunde. Okolo krku mala zelený šál a na nohách kožené leopardie legíny. Zdala sa mi vtipná, hneď ku mne pribehla a pobozkala ma na obe líca. Nakoniec som zistila, že je veľmi milá a je to moja stylistka. Môj prípravný tím ma nachystal na nasledujúcu akciu. Charita pre deti s postihnutím. Mala by som tam predniesť príhovor a poprosiť ľudí, aby deťom venovali pozornosť. Teším sa na to.

Prišli sme práve v čas a ja som sa postavila na pódium pred stovky ľudí. A vtedy mi napadlo: Nemal by byť prezident pred svojou rečou pripravený? Nemal by vedieť, čo chce povedať? Zrazu som mala veľkú trému. Čo teraz ? Čo mám spraviť ? Spomenula som si na Soňu. Moju spolužiačku. Soňa mala 16 rokov, ako aj ja. No nebola ako ja. Trpela telesným postihnutím. Narodila sa tak a nemôže za nič, čo sa s jej telom stalo. Keby mohla, určite by si vybrala inak.. Budem rozprávať pre ňu, akoby tu bola a počula ma. A vďaka nej som nabrala silu prehovoriť:“ Dobré ráno, vážení hostia. vítam Vás medzi nami a rada by som vám poďakovala, že ste si našli čas a mohli sme sa tu stretnúť v takomto veľkom počte. Dostala som ťažkú úlohu- prehovoriť k vám všetkým a požiadať vás o to, aby sme spoločne pomohli deťom, ktoré našu pomoc potrebujú. Viem, že každý jeden cent pomôže a nájde si tú správnu cestu k dieťaťu, ktoré to naozaj potrebuje. Ale rovnako tak viem, že to, čo pre tieto deti znamená najviac, im nedokážeme dať pomocou materiálnych darov. Potrebujú len náš čas, lásku a pochopenie. A to je to, čo v dnešnom svete chýba. Naháňame sa s miesta A do miesta B, len aby sme vybavili vec A a následne vec B. Strácame čas malichernosťami, na ktoré sa o deň či dva zabudne. Mrháme časom, ktorý je pre našich blízkych tak vzácny. Časom, ktorý by sme mohli využiť napríklad na lásku, bozk, objatie, pohladenie, úsmev. Koľko lásky je v týchto nevinných prejavoch? Aké veľké city skrývajú? Toľkokrát nám chýba pochopenie! Vidíme iba rozdiely a nie fakt, že sme všetci ľudia. So srdcom, dušou. Ľudia, ktorí chcú byť milovaní, pochopení ... Snažme sa byť lepšími. Viac ľudskými. Ďakujem za pozornosť. ’’

A stíchla som. Všetci naokolo boli ticho a hľadeli na mňa. Miestnosťou zaznel potlesk a ja som sa cítila pochopená.

A tak charita pokračovala. Prechádzala som sa krásne zdobenou miestnosťou a zastavila sa pri každom dieťati. Niektoré ma požiadali o fotku, iné o podpis, či sa len chceli pozhovárať. Najviac ma dojalo dievčatko v nariasenej ružovej sukni. Vo vlasoch mala obrovský kvet s lienkou v ňom a nesmelo ťahala svoju mamu za kabát, keď som prechádzala okolo. Zastavila som sa pri nej a čupla si vedľa jej invalidného vozíka. Na kolenách mala položený kyslíkový prístroj. Hneď začala rozprávať a ja som sa dozvedela, že sa volá Majka, má osem rokov a pred rokom jej diagnostikovali rakovinu štítnej žľazy. Majka je veľká bojovníčka a jej snom je, citujem, byť ako ja. Chce byť prezidentkou. Neváhala som ani minútku a pozvala ju k sebe domov – do prezidentského paláca. Dnes som toho mala na programe veľa, no všetko som mohla zrušiť. A tak som obed s premiérom presunula na zajtrajšok a skúšku šiat nadobro vyčiarkla zo zoznamu. Hneď po charite sme sa presunuli do prezidentského paláca. Majka bola šťastím bez seba. Všetko sa jej veľmi páčilo a neprestávala sa usmievať. Jej mamina mala slzy na krajíčku a neprestávala mi ďakovať. Všetci sme si spoločne sadli ku krbu s horúcou čokoládou v ruke a Majka nám zaspievala. Bola som unesená z tej malej-veľkej bojovníčky. Bola tak statočná a aj napriek ťažkému osudu neprestávala rozdávať úsmev a šíriť dobrú náladu. Myslím, že sa karty zamiešali. Majku som spoznala, pretože jej snom bolo byť ako ja, Teraz je to však naopak. Mojím snom je byť ako ona. Tak statočná, tak silná, tak veľká bojovníčka. Chcela by som vedieť rozdávať náladu a ako slniečko širiť teplo. Obdivovala som ju za to, aká bola. A vtedy mi napadlo:

,,Majka ?’’spýtala som sa. ,,Nechcela by si byť na jeden deň - vlastne už len na pár hodín - prezidentom? Majka neváhala ani sekundu a radostne pokývala hlavou na súhlas. Bola šťastím bez seba. Bola som rovnako šťastná a chcela som Majke spraviť deň nezabudnuteľným. Pustila som sa do plánovania. Konečný plán na najbližších pár hodín znel takto: 15:00-16:30- nákup šiat pre Majku, 16:45-17:15 - obed od pána Bernardiho, 20:00- tlačovka.

Hneď sme sa vybrali do obchodov. Majkinu maminu Radku a tatina Peťa sme zatiaľ usadili v kaviarni a my s Majkou sme nakupovali. Majka sedela na invalidnom vozíku a ja som ju tlačila pred sebou. Točila som ňou a tlačila ju naozaj rýchlo. Sem-tam sme prešli niekomu po nohe, čo nebolo správne, ale Majka sa smiala. Smiala sa tým najkrajším smiechom a mne nebolo viac treba. V obchodoch sme kúpili veľa oblečenia, parfum a kozmetiku. Majka nezabudla ani na rodičov a každému kúpila krásny prívesok s jej menom. Radka s Peťom neudržali slzy, keď im Majka darčeky odovzdávala. Bola tak šťastná! Po nákupoch plných smiechu nás čakal výdatný “obed“. Francúzska cibuľová polievka, rattatouille na želanie Majky a ako dezert – macarons. Oblizovali sme sa až za ušami. Po obede sme mali chvíľku pauzu pred náročným večerným programom. Majke však prišlo nečakane ťažko. Dnešok bol pre ňu veľmi náročný a Majka potrebovala oddych. Predčasne odišli. Bola veľmi smutná a keď sa auto Majkiných rodičov pohlo, za sklom auta som zbadala v Majkiných očiach slzy. Usmiala som sa na ňu a v hlave si prehrávala prekrásny spoločný deň. Pred odchodom som jej však stihla sľúbiť, že ju ešte určite očakávam. Dnešok bol čarovný, no ešte nekončí.

Prezliekla som sa, obliekla si elegantné čierne šaty, na nohy obula lodičky a vlasy vyčesala do vysokého vrkoča. Konala som ako robot a keď som sa obzrela do zrkadla na svoj odraz, zbadala som, ako sa mi na lícach lesknú slzy. Veľmi som sa o Majku bála a hoci som si s jej rodičmi vymenila telefónne číslo a vedela som, že sa mi ozvú, hneď ako dorazia domov, neprestávala som kontrolovať telefón. Utrela som si slzy a pomyslela si: „Keby ťa tak teraz Majka videla. Nechcela si byť ešte pred chvíľkou silná ako ona?“

Radšej som rýchlo opustila prezidentský palác a nasadla do auta, ktoré ma malo odviezť na tlačovku.

Keď sme dorazili, na mieste už bolo veľa novinárov. Začali mi klásť otázky.

„Kto je vaším vzorom, pani prezidentka?“

„Určite všetky statočné deti, ktoré sa vedia usmievať aj cez trápenie,“ povedala som.

„Čo chcete vo svete zmeniť, ako nová prezidentka máte tú možnosť. Čo spravíte pre to, aby bol svet lepším?“

„Ja chcem..noooo..“ odpadla som.

A zrazu som otvorila oči a nado mnou stála mama. Na hlavu mi prikladala mokrý uterák zapáchajúci octom. „Opäť mám teplotu?“ spýtala som sa.

„Presne tak, vôbec nám nepomáhaš, mladá dáma,“ povedala s úsmevom nasilu mama.

A vtedy sa mi hlavou začali premietať zvláštne spomienky. Spomienky na sen. Zvláštny sen. Chcela som sa zdvihnúť, ale mama ma zastavila:“ O čo sa pokúšaš, Majka?“

Pozrela som sa do jej očí a pochopila som. Ja sa volám Majka. Pred piatimi rokmi mi diagnostikovali rakovinu štítnej žľazy a pre rozsiahle metastázy mi amputovali obe nohy. Môj život sa vtedy obrátil úplne naopak. No som tu a smejem sa. Hlavne kvôli mame. To malé dievčatko na vozíku v obrovskej nariasenej sukni som ja...

Janka Šlesárová , septima 2018/2019